Doen Iets! - Joy! Digital
Deur: Ron Kinnear
In Handelinge 1:8 lees ons dat ons krag sal ontvang wanneer die Heilige Gees oor ons kom sodat ons Sy getuies kan wees. Die punt wat ek wil beklemtoon is dat ons krag sal ontvang "om iets te doen". Ons het nie daardie krag nodig as ons bloot stilsit en niks doen nie. Ek hoop dit maak sin? Hierdie "krag" veronderstel dat ons getuies vir die Here sal wees. Indien ons wel Sy getuies is, werk Sy krag deur ons om ander met Sy liefde te bereik. Andersins het ons – met groot respek gesê – nie daardie krag nodig nie.
'n Sekere jong dame dien die Here nog altyd met groot toewyding en ywer. Sy bedryf haar eie sakeonderneming, maar met die bedoeling dat dit haar in haar bediening ondersteun. Onlangs het sy die COVID-19-virus erg onder lede gehad. Sy is enkellopend en moes self na die hospitaal toe ry om opgeneem te word. Etlike dae lank het sy vir haar lewe geveg terwyl sy die Naam van die Here aangeroep het. Toe sy begin herstel, het sy aanbiddingsmusiek op haar selfoon gespeel en die ander pasiënte in die hoësorgeenheid begin bedien. Almal het agter hulle suurstofmaskers spontaan haar gebede verwelkom.
By haar ontslag het sy die dokter vir haar behandeling bedank. Hy het 'n ander godsdiens aangehang en het haar aanvanklik stip dopgehou. Sy reaksie op haar dankbaarheid was dat sy haar Here moet dank, want dit was Hy wat haar deurgedra het. Haar getuienis vir Christus het duidelik 'n indruk op die dokter gemaak.